Vrystaat-plaasaanvalle: VF Plus wil met polisie vergaderArgieffoto: Reint Dykema Die VF Plus in die Vrystaat het die provinsiale polisiekommissaris, genl.maj. Moeketsi Sempe, versoek om in te stem tot ŉ vergadering met die party om die toenemende plaasaanvalle in die provinsie te bespreek nadat ŉ egpaar Saterdag wreed op ŉ plaas buite Hertzogville aangeval is. Jan van Niekerk, leier van die VF Plus in die Vrystaat, het in ŉ verklaring gesê indien Sempe werklik daartoe verbind is om met alle sektore van die samelewing saam te werk om aandag te gee aan misdaad in die provinsie, kan hy regtig nie anders as om in te stem om met VF Plus oor plaasaanvalle te vergader nie. “In baie gevalle loods groepe van twee of meer aanvallers aanvalle op plase waarin die eienaars hulleself nie kan verdedig nie. Dit is hierdie veiligheidsvakuum wat die VF Plus met Sempe wil bespreek,” het Van Niekerk gesê.” “Elke misdaad in die provinsie behoort aandag te geniet, maar plaasaanvalle word toenemend polities-gemotiveerd weens politieke partye, waaronder die ANC en EFF, se blatante leuens dat wit mense grond in Suid-Afrika gesteel het. Die regering se grondhervormingsproses in Suid-Afrika is om verskeie redes ŉ mislukking en die ANC speel ŉ uiters gevaarlike speletjie deur wit boere die skuld te gee vir ongelykhede in die land.” Van Niekerk het beklemtoon dat sommige politici se “populistiese uitlatings” ŉ wanpersepsie skep oor die ware probleme wat Suid-Afrika in die gesig staar. “[Die regering] versuim om daadwerklike politieke oplossings te bied. Dit skep net die moontlikhede vir nog plaasaanvalle.” Volgens Van Niekerk wil die party tydens die vergadering met Sempe spesifieke veiligheidskwessies uitlig en moontlike voorstelle aan die hand doen om die polisie se hand te versterk en sodoende landelike gebiede veiliger te maak. Maroela Media het vroeër berig Japie (75) en Emma (75) van den Berg is Saterdagoggend buite hul huis op die plaas Langeveld aangeval. Hulle is erg aangerand, glo met pangas, en twee vuurwapens is gesteel voordat die verdagtes op die vlug geslaan het. Meer as 50 boere het dadelik ingespring om die polisie te help om onder meer met twee helikopters die aanvallers se spoor te vat en vyf verdagtes is sedertdien in hegtenis geneem. Van Niekerk het gesê hy verwelkom wel die polisie se optrede om in samewerking met die gemeenskap vinnig te werk om die verdagtes vas te trek.